Man bewusteloos in motor langs pad gevindArgieffoto: ER24 ŉ Man wie se motor Donderdag in Kaapstad vermoedelik onklaar geraak het, is later deur polisiebeamptes bewusteloos in die motor gevind. Werner Vermaak, kommunikasiebestuurder van ER24, het gesê paramedici is omstreeks 15:00 na die toneel in Plumstead ontbied. Daar het hulle ŉ man, vermoedelik 68 jaar oud, bewusteloos in sy motor gevind. Polisiebeamptes was ook reeds op die toneel. “Iemand het glo die polisie gebel oor ŉ verdagte voertuig wat langs die pad gestaan het. Sy het aan die polisie gesê die voertuig het al langer as drie uur daar gestaan. Toe die polisie gaan ondersoek instel het, het hulle op die bewustelose man afgekom en ER24 ontbied,” het Vermaak gesê. Daar word vermoed dat die man se motor onklaar geraak en dat hy langs die pad vir hulp gewag het. “Hy was erg gedehidreer en het verskillende tekens en simptome van sonsteek getoon,” het hy gesê. “Terwyl paramedici besig was om hom te stabiliseer, het sy toestand verder verswak en hy moes op lewensondersteuningsmasjiene geplaas word. Hy is na ŉ hospitaal gehaas vir verdere sorg.” Vermaak het gesê paramedici moes ook Woensdag ŉ 23-jarige krieketspeler vir hittekrampe behandel en na ŉ hospitaal neem. “Ons wil mense waarsku om versigtig te wees, aangesien erge hitte-uitputting en sonsteek lewensgevaarlik kan wees,” het hy gesê. “Ons doen ŉ beroep op mense om baie water te drink, uit direkte sonlig te bly, gepaste klere te dra en sonskerm aan te sit, asook seker te maak dat troeteldiere ŉ koel plek het om te ontspan en koel, skoon water het om te drink. Hou ŉ oog op babas, kinders en bejaardes en moenie kinders of troeteldiere in ŉ motor los nie, selfs al is ŉ venster oop.”